האגדה של קורה

העולם של הסדרה

הסדרה מתרחשת בעולם שמחולק לארבע אומות, על בסיס ארבעת היסודות: שבטי המים, ממלכת האדמה, אומת האש ונוודי האוויר. חלק מהאנשים, המכונים "כשפים", הם בעלי יכולת לשלוט טלקינטית ביסוד המתאים לאומה שלהם, על ידי עשיית תנועות של אמנויות לחימה.
האווטאר הוא האדם היחיד עם היכולת לשלוט בכל ארבעת היסודות. בנוסף לכך, לאווטאר יש את היכולת הייחודית של להיכנס לעולם הרוחות, מה שגורם לו לשמש כמגשר בין עולם הרוחות ובין העולם האמיתי. האווטאר היא דמות עם חשיבות בין-לאומית שחובתה היא להביא איזון לעולם והרמוניה בין 4 האומות. כשהאווטאר מת, הוא עובר תהליך של גלגול נשמות ונולד מחדש באומה אחרת לפי סדר החוזר על עצמו: מים, אדמה, אש, אוויר. לאווטאר גם יש יכולת להיכנס ל"מצב האווטאר", שבו עיניו ופיו זוהרים והוא צובר את היכולות והידע של כל האווטארים שקדמו לו.
בנוסף לבני האדם וכמה רוחות, העולם הממשי כולל גם הרבה חיות מומצאות - ביניהן ביזונים ולמורים מעופפים, סמורי אש וצבי אריה. רוב בעלי החיים בסדרה הן שילוב בין 2 חיות קיימות, כמו סוס יען. לחלקן ישנה אומה שאליה הן משתייכות ולעיתים אף יסוד שהן מסוגלות לכשף. לחיות בסדרה יש שימושים רבים - חיות מחמד, כלי תחבורה, ואפילו מאסטרים (במקרה של דרקונים).

ספר ראשון - אוויר

אווטאר אַנְג מת 54 שנים אחרי אירועי הסדרה המקורית ומסדר הלוטוס הלבן מתחיל את החיפושים אחר האווטאר הבא. לאחר חיפושים רבים, המסדר מוצא את קֹורָה, ילדה צעירה משבט המים הדרומי. קורה מחליטה ללכת ולמצוא את טֶנְזֶן, בנו של אנג, שסירב ללמד אותה כשפות אוויר כיוון שלא היה יכול. היא עוקבת אחריו לרפאבליק סיטי. טנזן מרשה לה לגור אתו באי מקדש האוויר ומאמן אותה, אך לה קשה עם כשפות האוויר. קורה הולכת לזירת האולימפי־כשף, הספורט המקומי, שם היא מכירה את מקו, כשף אש ואחיו הקטן בולין, כשף אדמה שמאוהב בה. הם יתומים. היא מצטרפת לקבוצתם ומתגלה כמוכשרת מאד. באותו הזמן, אדם בשם אַמון יוצר תנועה חברתית תחת האמונה שלכשפים יש זכויות יתר ושניתן לפתור זאת, מכיוון שלאמון יש את היכולת להוציא מאנשים את הכפות שלהם. השוויונאים, הכוח הלוחם של אמון, חוטפים את בולין. בולין ניצל, אך קורה עדיין לא רגועה. היא עובדת עם חבר במועצת העיר, טרלוק, על מנת לעצור אותם. היא מזמינה את אמון לקרב אחד־על־אחד, אך הוא מביא גם שיוויונאים אחרים, וכמעט לוקח לה את הכשפות. בינתיים, מקו יוצא עם ביתו של יוצר הסאטו מובילים, אסאמי, וקורה המאוהבת במקו, יוצאת עם בולין כדי שגם הוא ירגיש כלפיה רגשות כאלה. בסוף קורה מתנשקת עם מקו, ובולין הנעלב, משחק באופן נורא במשחק האולימפי־כשף. לבסוף כולם משלימים, והקבוצה עולה למשחק הגמר, אך מפסידה לקבוצתו של טאנו, שזוכה בגביע בפעם הרביעית ברציפות מכיוון שהם שיחדו את השופטים. מיד לאחר הזכייה בגביע, אמון נכנס לאירוע ולוקח לטאנו את הכשפות.
קורה ולין, ביתה של טופ ומפקדת המשטרה, מנסות לעצור אותו אך ללא הצלחה. בולין ומקו, שחיו במבנה של הזירה, עוברים לאחוזה של אבא של אסאמי, ומשם עוברים לאי מקדש האוויר יחד עם אסאמי, כיוון שהתגלה שאביה, הירושי סאטו, הוא שיוויונאי, חטף שוטרים וגרם ללין להתפטר מתפקידה. טרלוק עוצר את מקו, בולין ואסאמי, חוטף את קורה ומאשים את השיוויונאים בחטיפתה. לאחר שלין, טנזן, בולין, אסאמי ומקו חוזרים ללא הצלחה מהחיפושים אצל השיוויונאים אחר קורה, הם מגלים שטרלוק חטף אותה. קורה מקבלת חזיון מאנג, ומבינה שטרלוק הוא בנו של הפושע יקון, שהיה כשף דם מוכשר שלא היה צריך ירח מלא לכשפות דם. קורה מצליחה לברוח ואמון לוקח לטרלוק את הכשפות וכמעט שתופס גם אותה. בולין מספר לאסאמי על הנשיקה של מקו וקורה, והיא נפרדת ממקו. החבורה מתפצלת: קורה, מקו, בולין ואסאמי יורדים למחתרת, וחיים כמה שבועות עם קבוצת כשפים ולא־כשפים שלא מוכנים להתעמת, ולין וטנזן לוקחים את אשתו פמה וילדיהם ג'ינורה, איקי, מילו ורוהאן ומתכוונים להגן על המשפחה של טנזן ומבטיחים לחזור אחרי שימצאו להם מקום. במהלך הבריחה לין נתפסת על ידי אמון, שלוקח לה את הכשפות. קורה מחכה לגנרל אירו, נכדו של צוקו, שפקד על צי שלם. הצי נופל אבל אירו ניצל על ידי קורה. הוא עוזר לבולין ואסאמי לעצור את הירושי מלהשמיד את הצי של המפקד בומי, אחיו של טנזן. בינתיים קורה ומקו מוצאים את טרלוק, שמספר להם שאמון הוא אחיו, ושהוא לוקח כשפות עם כשפות דם (בסדרה לא נאמר איך). קורה ומקו רוצים לחשוף את אמון בפני התומכים, אך הם לא מאמינים להם. אמון לוקח לקורה את הכשפות, אך היא מצליחה לעשות כשפות אוויר, ולהציל את מקו מגורל זה. טרלוק מפוצץ הסירה בה ישבו הוא ואמון. קורה מקבלת את יכולת הכשפות חזרה מהרוח של אנג והיא ומקו הופכים לזוג. קורה מחזירה ללין את הכשפות וכך מסתיימת העונה.

ספר שני - רוחות

לאחר תבוסתו של אמון, קורה יכולה לשלוט בכל 4 היסודות והיא אווטאר במלוא יכולתה. קורה וחבריה מגיעים לקוטב הדרומי ושם היא וחבריה מֻותְקפים על ידי רוחות אפלות. דודה של קורה, צ'יף השבט הצפוני, כשף מים בשם אונלק, מציל אותם מהרוחות, ובעקבות זאת קורה נפרדת מטנזן ובוחרת באונלק על מנת שיהיה המאסטר שלה לחיבור הרוחני.
בינתיים אסאמי ממזגת את חברתה עם חברתו של תעשיין בשם וריק. קורה ואונלק לומדים על המיזוג ההרמוני, ואונלק משכנע את קורה לפתוח את השערים המקשרים בין עולם הרוחות לעולם והיא פותחת את הדרומי. את אונלק מנסים לחטוף חבורת מורדים אך קורה מצילה אותו. קורה חשבה שאביה מעורב אך גילתה שטעתה. במשפטם של החוטפים השופט המשוחד בידי אונלק משתכנע שווריק ואביה של קורה מעורבים. קורה מבריחה את אביה מהכלא ובורחת לרפבליק סיטי עם מאקו, אסאמי, בולין ווריק במטרה לשכנע את הנשיא רייקו ומפקד הכוחות המאוחדים אירו בעוד שהאסירים המשוחררים מתמרדים כנגד אונלק. המאבק המתמשך בין חיילי השבט הצפוני למרד ואזרחי השבט הדרומי הופך למלחמת אזרחים.
ברפאבליק סיטי הנשיא לא משתכנע ומסרב להוציא את הכוחות המאוחדים מהעיר. וריק יוצר סדרת טלוויזיה חדשה המבוססת על מלחמת האזרחים בדרום העונה לשם "נאקטאק: הגיבור של הדרום" בכיכובו של בולין במטרה לעורר פרובוקציה פופוליסטית שתגרום לנשיא לצאת לדרום. במהלך עצרת שלום לאות הזדהות עם השבט הדרומי, התפוצצה ספריית שבט המים הדרומי על ידי כשפי מים לכאורה, אולם מאקו חושד שמדובר בכלל בכשף אש מכנופיית פשע מקומית בשם ה"אגני קאי", מה שמעלה את השאלה האם גורם מסתורי מנסה לסכסך בין השבטים. בינתיים קורה ומאקו רבים ונפרדים וקורה בורחת מהעיר במטרה לחפש עזרה. במקביל לפיצוץ בספרייה, אסאמי מגלה שמישהו גונב ממחסני החברה שלה את הסחורה. למרות אי־אישורם של המפקדים עליו היא ומאקו מקיימים תרגיל "עוקץ" לגנבים אבל הם בכל זאת "מגלחים" את מחסני החברה שוב. מאקו חושד ומגלה שווריק גנב את הסחורה. מאקו מפוטר ונשלח לכלא בגלל אישום שווא בגניבת הסחורה.
ובינתיים, קורה שיצאה לחיפושים אחר בני ברית, נתקלת בים בבני דודיה הרצחניים וברוח אפלה שגורמת לה לאבד את הזיכרון. היא נסחפת לאי, שם היא מגלה במקדש את סיפורו של וואן, האווטאר הראשון, על רוח האפלה ואאטו ורוח האור ראאבה, אשר התמזגה עם וואן ובמותו נפתח מחזור האווטאר. ומבינה למה אסור היה לה לפתוח את השער.
בהמשך, אונלק מצליח להתחבר עם ואאטו, ששוכן בעולם הרוחות, והופך לאווטאר אפל. קורה מאבדת את החיבור עם ראאבה ובעקבות זאת גם עם האווטארים הקודמים. היא מצליחה לבסוף להביס את אונלק ולהתמזג מחדש עם ראאבה בכך שהיא מתחברת לאנרגיה הקוסמית של היקום ולרוח של עצמה, אך הקשר עם האווטארים הקודמים נשאר מנותק. קורה כולאת את ואאטו ואונלק נהרג אך היא מחליטה להשאיר את שערי הרוחות פתוחים.

ספר שלישי - שינוי

בעקבות המיזוג ההרמוני, אנשים מגלים כעת כי ביכולתם לכשף אוויר. קורה, מאקו, בולין, טנזן, בומי, אסאמי וג'ינורה יוצאים לממלכת האדמה על מנת לאתר כשפי אוויר ולהחזיר את האומה לתפארתה. במהלך המסע הם מגלים כי מלכת האדמה שובה כשפי אוויר והם משחררים אותם.
מסדר אנרכיסטי עתיק בשם "הלוטוס האדום" חוזר. מנהיג המסדר, זאהיר, מסוגל לכשף אוויר, ומשחרר 3 מחבריו, כשפים חזקים ומלאי עוצמה. הם יוצאים במטרה לחסל את האווטאר ואת כל המנהיגים בעולם. בהמשך, יחד עם לין, הם מגיעים לעיר בשם צאופו העשויה ברובה ממתכת וחיים בה כשפי מתכת. העיר שייכת לאישה בשם סו-יין (בקיצור סוּ), המתגלה כאחותה למחצה של לין. בצאופו סוּ מלמדת את קורה כשפות מתכת, וכך קורה הופכת להיות האווטאר הראשונה שמסוגלת לכשף מתכת. "הלוטוס האדום" מנסים לחטוף את קורה בעיר, אך נכשלים. מאוחר יותר, המסדר חוטף את מאקו ובֹּולין והורג את מלכת האדמה, ובכך מפיל את העיר בה־סינג־סה. זאהיר משתלט על מקדש האוויר הצפוני, ומוסר הודעה לקורה שאם לא תסגיר את עצמה לידיו ישמיד את כשפי האוויר החדשים. קורה מחליטה להסגיר את עצמה אך מגלה שזאהיר שיקר לה. מסדר הלוטוס האדום משיג רעל שמכריח את הגוף של קורה להיכנס למצב אווטאר, על מנת להרוג אותה במצב האווטאר. הם כמעט מצליחים, אך קורה משיבה מלחמה. בזמן הקרב כשפי האוויר מצליחים לברוח ולנצח. העונה מסתיימת כאשר הרעל שניתן לקורה היה בגופה יותר מדי זמן ולכן אינה יכולה לתפקד ומרותקת לכיסא גלגלים לאחר שכמעט מתה.

ספר רביעי - איזון

3 שנים עברו מאז אווטאר קורה הביסה את חברי הלוטוס האדום, בעקבות רצח מלכת האדמה, ממלכת האדמה נפגעה קשה מאוד וזקוקה למנהיג ומלך חדש, הנשיא רייקו מציע שסוּ תהיה המנהיגה החדשה של ממלכת האדמה. סוּ מסרבת וקובירה, כשפית מתכת מהעיר צאופו שנמצאת תחת חסותה, מסכימה להיות אחראית זמנית על ממלכת האדמה עד הימצאות מלך חדש. הנשיא מסכים וקובירה לוקחת את שלטונה רחוק מדי ומסרבת לוותר על הסמכות. היא מקימה אימפריה חדשה בשם "אימפריית האדמה", כדי לאחד את כל השטחים של ממלכת האדמה, והיא מכונה "המאחדת הגדולה". כאשר הנסיך וו עמד להיות המולך החדש של ממלכת האדמה, קובירה מדיחה אותו ואומרת שאין לו כל סמכות למלוך. קובירה בהתחלה משתלטת על בה-סינג-סה וערים נוספות מממלכת האדמה, ולבסוף ומגיעה לצאופו. סוּ מסרבת לתת את שלטון צאופו לידיה, מנסה לחסל אותה אך נכשלת ונכלאת ביחד עם בניה. בהמשך קורה נלחמה בקוּבִירָה בגלל השתלטותה על צאופו, קורה כמעט מביסה את קובירה אך בעקבות ההתנתקות שנמשכה למעלה מ-3 שנים בינה לבין ראאבה, קורה נכשלת וכמעט נהרגת. אחרי קרב זה מבינה קוּבירה כי היא צריכה עוד כוח ומתחילה לבנות נשק חזק במיוחד מגפני רוחות. לאחר סיום בניית הנשק, בונה קובירה בנוסף מגה־טנק ענקי העשוי מפלטינה כדי להשתלט על רפאבליק סיטי. הנשיא רייקו נכנע אך צוות אווטאר ביחד עם לין, סו וכשפי האוויר לא נתנו לצבאה של קובירה להשתלט על רפאבליק סיטי וניסו להילחם בה. הלחימה הורסת הרבה ופוגעת קשות ברפאבליק סיטי, אך לין הצליחה להשיג את העזרה שנדרשה והוציאה את הירושי סאטו, אביה של אסאמי, מהכלא. הירושי אמר כי אפשר להביס את המגה־טנק הענקי בעזרת מסורי פלזמה. הירושי מצליח ליצור חור במגה־טנק הענקי אך מקריב את חייו ונהרג על ידי קובירה. בולין ומאקו מתעסקים עם אזור במגה טנק של גפני רוחות המספק את האנרגיה של הגפנים לכל המגה טנק. מאקו מכניס ברק לתוך הגפנים ונפצע. כל הנשק מתפוצץ. לאחר מכן קובירה הולכת ליער ומוצאת שארית מהנשק שנשאר, יורה בו על קורה אך מגלה כי היא לא מצליחה לכבות אותו. קורה נכנסת למצב אווטאר ומצילה אותה ואת קובירה. בעקבות עוצמת האנרגיה החזקה מהנשק, נוצר שער רוחות חדש. קובירה נכנסת לכלא על מעשיה. הרוחות חוזרות, והעיר מחליטה להתרחב ולא להשתקם. האיזון הוחזר וקורה ואסאמי יוצאות לחופשה בעולם הרוחות.

קֹורָה

קֹורָה (ג'נט וארני/דקלה הדר) היא האווטאר הבאה אחרי אנג, כשפית מים משבט המים הדרומי. קורה היא האווטאר הראשונה בעלת יכולת לכשף מתכת. עקשנית וקשוחה, כשפית מעולה אך מתקשה בצד הרוחני. ביתם של טונרק וסנה, אחייניתו של אונלק ובת דודתם של אסקה (בת) ודסנה (בן), הייתה שחקנית אולימפי־כשף, וניהלה מערכות יחסים עם מאקו. במהלך העונות 3 ו־4 גוברת החברות בינה ובין אסאמי, ובסוף העונה הרביעית השתיים יוצאות יחד לחופשה בעולם הרוחות. קורה היא הגיבורה הראשית של הסדרה.

מאקו

מאקו (דייוויד פאוסטינו/עומרי רוזנצוייג) הוא אחיו הבוגר של בולין, כשף אש שמסוגל ליצור ולנווט ברקים. בגיל צעיר התייתם מהוריו ונשאר עם אחיו בולין, והם התגוררו יחד ברפאבליק סיטי. היה שחקן אולימפי־כשף, ומאוחר יותר בלש במשטרת רפאבליק סיטי ושומר הראש של הנסיך וו. היה בכלא מספר פעמים ברפאבליק סיטי וגם בממלכת האדמה. ניהל מערכות יחסים עם קורה ועם אסאמי. מאקו קרוי על שם השחקן מאקו איוואמאצו, אשר דיבב את אירו בכשף האוויר האחרון.

בֹּולִין

בֹּולִין (פ. ג'. בירן/גילן שחף) הוא אחיו הצעיר של מאקו, כשף אדמה ולבה ניסה גם כשפות מתכת אך כשל. היה שחקן אולימפי־כשף, ובהמשך שיחק בתמונוע בתור דמות בשם נאקטאק, ונהיה מפורסם. ניהל מערכת יחסים עם אסקה שהתגלתה כמשוגעת ומנהל מערכת יחסים עם אופל. חבר של וריק. בתחילת העונה הרביעית היה נאמן לקובירה, אך הבין שהיא מסוכנת ובעקבות זאת הוא ווריק ברחו ממנה ומצבאה, ועזרו להביס אותה.

אסאמי סאטו

אסאמי סאטו (סיישל גבריאל/הילה מערבי) [עונות 3-1] / (שרון שחל) היא בתו של הירושי סאטו, ומנהלת חברת "תעשיות העתיד", ממציאה מחוננת, בעונה הראשונה מתגלה הירושי כפושע שחבר לאמון במהפכת השוויונאים כנגד כל הכשפים. היא אינה כשפית, אך מוכשרת במיוחד בלחימה בעזרת כפפה חשמלית שלקחה מהשויונאים. ניהלה מערכת יחסים עם מאקו. במהלך העונות 3 ו־4 גוברת החברות בינה ובין קורה, ובסוף העונה הרביעית הן יוצאות יחד לחופשה בעולם הרוחות. בעונה הרביעית אסאמי סלחה לאביה.

לִין בייפונג

לִין בייפונג (מינדי סטרלינג/שרית סרי) היא כשפית אדמה ומתכת, בתה של טוף ואחותה למחצה של סוּ. בעלת עבר קשה עם סוּ, אך הן משלימות. מפקדת המשטרה ברפאבליק סיטי, ונאמנה מאוד לעבודתה. אקסית של טנזן.

סר איקניק בלאקסטון ורִיק

ורִיק (ג'ון מייקל היגינס/צביקה פורמן) הוא ממציא גאון ועשיר משבט המים הדרומי, שהמציא את התמונוע ונשק־על שעובד על גפני רוחות. לאורך רוב העונה השנייה הוא עושה רושם טוב, אך בסוף מתגלה שניסה לחטוף את הנשיא ולהפליל בכך את שבט המים הצפוני, כדי שצבא רפבליק סיטי יסייע לשבט המים הדרומי במלחמה, אך בולין עוצר אותו ומכניסים אותו לבית הכלא היפה באופן מטריד שלו. בעקבות המיזוג של אונלק וואטו נהרס בית הכלא, משם הוא בורח לצאופו. בצאופו הוא עוזר לסו בבניית העיר. בעונה הרביעית היה נאמן לקובירה, אולם באמצע העונה גילה את כוונותיה הזדוניות וברח עם בולין וז'ו־לי, עד שזו בגדה בו וחזרה לקובירה, והוא ברח כאשר באמצעות הניסוי שלו כמעט פוצץ את עצמו ואת בולין ברכבת, אך ברח. בעונה השנייה היה נבל, אבל בעונה השלישית והרביעית הפך לאדם בעל צדק. בעל עוזרת שקטה בשם ז'ו־לי, ולבסוף מתחתן איתה.

פיתוח

האגדה של קורה נוצרה והופקה על ידי מייקל דנטה דימרטינו ובריאן קונייצקו באולפני ניקלודיאון בברבנק, קליפורניה. כדי להדגים את אורך תהליך ההפקה (בין 10 ל-12 חודשים לפרק), קונייצקו כתב ביולי 2013 שהצוות שלהם כבר התחיל לעשות סטוריבורד לפרק הראשון של עונה 4 עוד לפני שהסתיימה העבודה על הפרקים האחרונים.
הסדרה הוכרזה בקומיק-קון ב-2010 ותוכננה לצאת לאור באוקטובר 2011, אבל בכורת הסדרה הייתה ב-14 באפריל 2012. השם של הסדרה שונה פעמים רבות לפני יציאתה.

השפעות

העיצוב של רפבליק סיטי, המתואר בתור "אם מנהטן הייתה באסיה", הושפע משנות ה-20 ומכיל בתוכו אלמנטים אדריכליים של אמריקה ואירופה מתקופת זמן זו.